Salföld Község Önkormányzata Képviselő-testületének 9/2014. (X. 9.) önkormányzati rendelete

**a köztemető rendjéről, használatának, igénybevételének szabályairól**

Salföld Község Önkormányzata Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdés e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a temetőkről és a temetkezésről szóló 1999. évi XLIII. törvény 40. § (5) bekezdésében biztosított véleményezési jogkörében eljáró Országos Fogyasztóvédelmi Egyesület Veszprém Megyei Szervezete véleményének kikérésével a következőket rendeli el:

**1.  §**

(1) A rendelet hatálya a Római Katolikus Egyházközség Salföld tulajdonában levő, Salföld Község Önkormányzata által fenntartott köztemetőre (a továbbiakban: temető) terjed ki.

(2) A rendelet személyi hatálya kiterjed a temetésről gondoskodóra, a temetési hely felett rendelkezni jogosultra, a temetkezési szolgáltatóra, a temetőben vállalkozásszerűen munkát végzőre, a temetőbe látogatóra.

**2.  §**

Salföld község területén temetkezni a 098. helyrajzi számú ingatlanon levő temetőben lehet.

**3.  §[[1]](#footnote-1)**

(1) A köztemető 8.00 órától 20.00 óráig látogatható.

(2) A temetőben mindenki a hely jellegének megfelelő, a kegyeleti jogokat tiszteletben tartó magatartást köteles tanúsítani.

**4.  §**

(1) A temető területére gépjárművel behajtani – a halott- és hulladékszállító, valamint a mozgáskorlátozott személyt szállító, továbbá a temetőben történő munkavégzéshez feltétlenül szükséges gépjárművek kivételével – nem lehet. A temetőben történő munkavégzéshez szükséges gépjárművek behajtását előzetesen legalább két nappal korábban a polgármesternek be kell jelenteni. A temetőbe való behajtás díját az 1. melléklet tartalmazza.

(2) A temetkezési szolgáltató a temetés időpontját köteles legalább 24 órával korábban a polgármesternél bejelenteni, és az 1. mellékletben meghatározott díjat az Önkormányzat házipénztárába vagy számlájára megfizetni.

(3) A ravatalozó helyiséget a temetés előtt legalább egy órával ki kell nyitni.

(4) Az elhaltak tetemét a szállítás során, a ravatalozásnál, az eltemetésnél a legnagyobb körültekintéssel, kímélettel, a kegyeleti szabályok szigorú betartásával kell kezelni.

**5.  §**

(1) A temető területén levő temetési helyek gondozásáról a rendelkezni jogosult köteles gondoskodni.

(2) A sírgondozás során keletkezett hulladékot az Önkormányzat által a temető területén elhelyezett, erre a célra rendszeresített hulladéktárolóban kell elhelyezni. Egyéb jellegű hulladék a hulladéktárolóban nem helyezhető el.

**6.  §**

(1) A temető területén tüzet rakni nem szabad. Gyertyagyújtásnál és annak égetésénél fokozott körültekintéssel kell eljárni, ügyelve arra, hogy tűz ne keletkezzen.

(2) 12 éven aluli gyermek a temető területén csak felnőtt felügyelete mellett tartózkodhat.

(3) A temetőben a sírokat, az azokon lévő tárgyakat, a síremlékeket, a fákat, a bokrokat, továbbá a temetők területén található bármilyen más tárgyat megrongálni vagy beszennyezni, a virágokat letépni, és a sírok díszítésére szolgáló tárgyakat illetéktelenül elvinni tilos.

(4) A temetések alkalmával vagy javítás céljából megbontott síremléket, sírkeretet 6 napon belül eredeti állapotába vissza kell állítani. A megbontott síremlék darabjait idegen síron tárolni nem szabad, elszállításukról a munkálatok megrendelője köteles gondoskodni.

(5) A temető területén csak a sírok, sírboltok díszítésére szolgáló tárgyakat, növényeket szabad elhelyezni. Ezek a tárgyak, növények a sírhely méreteit nem haladhatják meg.

(6)[[2]](#footnote-2) A sírtáblákon és sírhelysorokon kívül tilos a temető területét felásni, a földet elvinni, vagy azt sírhantolásra felhasználni.

**7.  §**

A temetőt sírhelytáblákra, a sírhelytáblákat pedig sorokra kell osztani.

**8.  §**

(1) A sírgödröt olyan méretűre kell kiásni, hogy a koporsó abban elhelyezhető legyen.

(2) A sírhelyek méretezése:

*a)* egyszemélyes sírhely hossza 210 cm , szélessége 90 cm ;

*b)* kettős sírhely hossza 210 cm , szélessége 190 cm ;

*c)* gyermek sírhelyek hossza 130 cm , szélessége 90 cm ;

*d)* urnasírhelyek hossza 130 cm , szélessége 60 cm .

(3) A sírhelyek egymástól való távolsága 90 cm . A sorok közötti távolságnak 0,60-1,0 méternek kell lenni. A sírhelytáblák között legalább 1,5 m-es utat kell hagyni.

(4) A temetési helyek megváltási és újraváltási díját az 1. melléklet tartalmazza.

(5) A temetési hely feletti rendelkezés időtartama 25 év.

**8/A.  §[[3]](#footnote-3)[[4]](#footnote-4)**

**9.  §**

(1) A temető területére csak kész síremlék, valamint a sírbolt és a sírboltkeret építéséhez szükséges építőanyagot szabad bevinni. Az anyag tárolási helyét a polgármester jelöli ki.

(2) A temetőben végzendő minden munkát – kivéve a hozzátartozók részéről történő sírgondozást, a temetési hely növényekkel való beültetését és díszítését – előzetesen a polgármesternek be kell jelenteni. A bejelentésen túl a temetőben vállalkozászerűen munkát végzők - a temetkezési szolgáltatók kivételével - csak az 1. mellékletben meghatározott temetőfenntartási hozzájárulás megfizetése után kezdhetik meg tevékenységüket.

(3) A munka úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza az elhunyt elbúcsúztatását. A munkavégzés során a szomszédos temetési hely nem sérülhet, gondoskodni kell arról, hogy az eredeti állapota ne változzon. A munka ideje alatt a temetési helyek látogatását nem lehet akadályozni.

**10.  §**

Ez a rendelet 2014. november 1-jén lép hatályba.

Fábián Gusztáv dr. Szabó Tímea polgármester jegyző

A kihirdetés napja: 2014. október 9.

dr. Szabó Tímea

jegyző

Egységes szerkezetbe foglalva: 2023. május 27.

Hatályos: 2023. május 28. napjától

dr. Szabó Tímea

címzetes főjegyző

*1. melléklet a 9/2014. (X. 9.) önkormányzati rendelethez*

**A temetővel kapcsolatos díjak**

1.[[5]](#footnote-5),[[6]](#footnote-6) A temetési hely, illetőleg az újraváltás díja 30.000 Ft egyszemélyes sírhely, 60.000,- Ft kétszemélyes sírhely esetén úgy, hogy egy sírhelybe egy koporsó és rátemetéssel egy urna helyezhető el, vagy egy urna és rátemetéssel egy urna helyezhető. Rátemetés esetén az urna elhelyezés díja: 10.000,- Ft

2.[[7]](#footnote-7) A temetkezési szolgáltatok kivételével a temetőben vállalkozásszerűen munkát végzők által fizetendő temető fenntartási hozzájárulás díja 0 forint.

3.[[8]](#footnote-8) A temetői létesítmények, valamint az üzemeltető által biztosított szolgáltatások igénybevételéért a temetkezési szolgáltatók által fizetendő díj: 10. 000 Ft / alkalom. A temetői létesítmények igénybevételi díja a ravatalozó igénybevételére vonatkozik

4. [[9]](#footnote-9)A temetőbe való behajtás díja: 0 Ft.

1. Módosította a 17/2017. (XII. 04.) önkormányzati rendelet 1. §-a, hatályos 2017. december 05. napjától [↑](#footnote-ref-1)
2. A 6.  § (6) bekezdése a Salföld Község Önkormányzata Képviselő-testületének 6/2023. (V. 27.) önkormányzati rendelete 1. §-ával megállapított szöveg. [↑](#footnote-ref-2)
3. Kiegészítette a 18/2014. (XII. 05.) önkormányzati rendelet 1. §-a. Hatályos 2015. január 1-től. [↑](#footnote-ref-3)
4. Hatályon kívül helyezte a 4/2015. (III. 02.) önkormányzati rendelet 3. §-a, hatálytalan 2015. március 3-tól [↑](#footnote-ref-4)
5. Módosította a 17/2017. (XII. 04.) önkormányzati rendelet 2. §-a, hatályos 2017. december 05. napjától [↑](#footnote-ref-5)
6. Módosította a 7/2019. (VIII. 02.) önkormányzati rendelet 1.§-a, hatályos 2019. augusztus 3. napjától [↑](#footnote-ref-6)
7. Módosította a 17/2017. (XII. 04.) önkormányzati rendelet 2. §-a, hatályos 2017. december 05. napjától [↑](#footnote-ref-7)
8. Az 1. melléklet 3. pontja a Salföld Község Önkormányzata Képviselő-testületének 6/2023. (V. 27.) önkormányzati rendelete 2. §-ával megállapított szöveg. [↑](#footnote-ref-8)
9. Módosította a 9/2017. (V. 08.) önkormányzati rendelet 1. §-a, hatályos 2017. május 09. napjától [↑](#footnote-ref-9)